Ստեփան Հովհաննիսյան

Ստեփան Սուրենի Հովհաննիսյան (), հայ վիրաբույժ։ Բժշկական գիտությունների դոկտոր (1989), պրոֆեսոր (1990): ՀՀ վիրաբուժական ընկերակցության անդամ (1990): Ռուսաստանի Դաշնության Բժշկատեխնիկական գիտությունների ակադեմիայի իսկական անդամ (2000):

Վիրաբույժ, պրոֆեսոր Սուրեն Զաքարի Հովհաննիսյանի որդին։

Կենսագրություն 
Ստեփան Հովհաննիսյանը ծնվել է 1944 թվականին Երևանում բժիշկներ Սուրեն Հովհաննիսյանի և Հայկանուշ Պողոսյանի ընտանիքում։
1967 թվականին ավարտել է Երևանի բժշկական ինստիտուտը և գործուղվել Աշտարակի շրջանային կենտրոնական հիվանդանոց, եղել է տեղի բժիշկ-վիրաբույժը, ինչպես նաև շտապօգնության ծառայության ղեկավարը։ Սովորել է Մոսկվայի առաջին բժշկական ինստիտուտի ասպիրանտուրայում, 1972 թվականին պաշտպանել է թեկնածուական ատենախոսությունը՝ «Շաքարային դիաբետի դեպքում փափուկ հյուսվածքների թարախային հիվանդությունները և ստորին վերջույթների փտախտը» թեմայով։ Վերադառնալով Երևան՝ եղել է շտապօգնության հիվանդանոցի բժիշկ-օրդինատոր։ 1979-1982 թվականներին գործուղվել է Ալժիր, աշխատել է նաև Փարիզում, Մարսելում։ 1976 թվականին եղել է Հայաստանի առաջին ներստամոքսային PH –չափագրման լաբորատորիայի հիմնադիրը, 1987 թվականին «Էրեբունի» բժշկական կենտրոնում հիմնադրել է Հայաստանում առաջին մասնագիտացված վիրաբուժական ինֆեկցիաների բաժանմունքը։ 1973-1991 թվականներին աշխատել է Երևանի բժշկական ինստիտուտի ստամոքսաղիքաբանության ԿԳՀԼ-ում, 1991 թվականից ԵՊԲՀ վիրաբուժական հիվանդությունների թիվ 1 ամբիոնի պրոֆեսոր, 1998 թվականից՝ վիրաբուժական հիվանդությունների համար 2 ամբիոնի վարիչ։

Առաջինն է անջատել անօդակյաց կոկերի մանրէահիմքը, որը պահեստված անօդակյաց միկրոօրգանիզմների առաջին թանգարանային նմուշն է ԱՊՀ-ում։ Աշխատանքները վերաբերում են վիրաբուժական ստամոքսաղիքաբանության, թարախային վարակների, ներզատական, լյարդի և լեղուղիների, որովայնադիտական, վերականգնողական վիրաբուժության հարցերին։

Ընտանիք 
 Հայրը՝ Սուրեն Հոնհաննիսյան, վիրաբույժ, պրոֆեսոր
 Մայրը՝ Հայկանուշ Պողոսյան, բժշկուհի
 Կինը՝ Իվետա Եղիկյան, բժշկուհի
 Որդին՝ Սուրեն Ստեփանի Հովհաննիսյան, վիրաբույժ
 Քույրը՝ Գայանե Հովհաննիսյան, քիթ-կոկորդի մասնագետ

Երկեր 
 Վիրաբուժական հիվանդություններ, դասագիրք, 1999։
 Ընդհանուր վիրաբուժության համառոտ դասընթաց, դասագիրք, 2003։

Ծանոթագրություններ 

Հայ բժիշկներ
Հայ վիրաբույժներ
Բժշկական գիտությունների դոկտորներ
Հայ պրոֆեսորներ
Երևանի պետական բժշկական համալսարանի շրջանավարտներ